Source: http://scripta.kotus.fi/visk/sisallys.php?p=989
Timestamp: 2020-08-11 15:25:56+00:00

Document:
VISK - § 989 Tavan adverbiaaleina monentyyppisiä lausekkeita
SISÄLLYS > RAKENNE > Nominaaliset lauseenjäsenet > Adverbiaalit > Adverbiaalien merkitystehtäviä > Tavan adverbiaalit > Tapa > § 989 Tavan adverbiaaleina monentyyppisiä lausekkeita
Varsinaiset tavan adverbiaalit kuvaavat tapahtuman ja tilan laatua. Ne ovat erilaisia adverbi- (» § 653 – 655) ja adpositiolausekkeita (a) sekä NP:itä (b), jollaiset ovat yleensä adessiivissa tai instruktiivissa, mutta abstraktimmissa yhteyksissä mahdollisia ovat myös inessiivi ja translatiivi.
– – kaappausvälikohtaus päättyi onnellisesti. (l) | Eurooppalainen iltapuku paljastaa kroppaa jännittävämmin kuin mitkään bikinit – –. (l) | He seisoivat eteisessä kasvokkain. (k) | Hän meni vaivihkaa eteiseen, avasi oven hiljaa. (k) | Eihän mökki ihan itsestään ole voinut palaa. (l) | Tosca haukkui innoissaan kun näki minut ovella. (k) | Lehtola – – on valittu kahden muun kuurosokean tavoin kokeilemaan uudenlaista tietokonetta. (l)
Nostin pääni ja sanoin kuuluvalla ja lujalla äänellä: – –. (l) | – – lammaslaumat näyttävät selviävän liikenteestä hämmästyttävän vähin tappioin. (l) | – – kysymys on hyvä veli ‑ketjusta positiivisessa mielessä. (l) | – – kuulutukset ja mainossanomat tulevat samaa kautta englanniksi tai ranskaksi. (l)
Tapaa ilmaistaan myös instruktiivisijaisella E-infinitiivilausekkeella tai adessiivisijaisella MA-infinitiivilausekkeella; jälkimmäisessä korostuu toiminnan menetelmän kuvaaminen (» § 515 – 518). Abessiivisijainen MA-infinitiivilauseke on kielteinen tavan adverbiaali (» § 1627).
Nyökytellen ja myönnellen ja piinaantuneesti hymyillen väännyin rappuun, – –. (k) | En aloittanut haukkumalla ja syyttämällä vaan kiitin mielenkiintoisesta artikkelista. (k) | Dekkari on parasta hotkaista taakseen vilkuilematta, yhdellä istumalla, juomatta viiniä välillä. (l)
Lisäksi tavan adverbiaalina toimivat statusrakenne (d), erilaiset kuin-ilmaukset sekä adverbin siten, niin, näin, noin ja että-lauseen muodostamat rakenteet (e).
Hän soittaa silmät suljettuina – –. (l) | Irma istui Annan keinussa kädet sylissä hiukset silmillä – –. (k) | Emme tulleet Tampereelle takki auki. (l)
Äiti istui niin kuin siinä olisi istunut monta äitiä. (k) | Kuului omituinen vaimea jyrähdys, kuin maa olisi yskäissyt. (k) | Ikkuna on suunniteltu siten, että jos menee maustekaapille, iskee vasemman silmäkulmansa siihen ikkunan kulmaan. (k)
Tavan adverbiaali on täydennyksenä käyttäytymis- ja sujumisverbeillä kuten asennoitua, käyttäytyä, suhtautua, kohdella, menetellä ja sujua (» § 489). Tässä tehtävässä esiintyvät samanrakenteiset ilmaukset kuin tavan adverbiaaleina muutenkin:
Toivon että käyttäydytte sivistyneesti kodissani. (k) | Ei muita voi kohdella miten lystää. (l) | Laskeutuminen sujui suunnitelmien mukaan. (E)

References: § 989
 § 989
 § 653
 § 515
 § 1627
 § 489